તેમનું માનવું છે કે વિદેશના લોકોમાં માર્ગ સલામતી અંગે ખાસ્સી એવી જાગરૂકતા છે. તેઓ કારની પાછલી સીટમાં બેસે તો પણ સીટ બેલ્ટ બાંધે છે. જ્યારે ભારતમાં લોકો માત્ર દંડ ન થાય તેના માટે સીટ બેલ્ટ બાંધે છે. આવી જ સ્થિતિ ટુ વ્હીલર ચલાવનારાની પણ છે. તેઓ માત્ર પોલીસના ડરથી જ હેલ્મેટ પહેરે છે. જો લોકોનાં મનમાં દંડને બદલે પોતાની જાતને સલામત રાખવાની ભાવના પેદા થાય તો માર્ગ અકસ્માતથી બચી શકાય છે. આશુતોષ જણાવે છે કે ડર કોઈ સમસ્યાનું સમાધાન નથી. પરંતુ જાગરૂકતા જ કોઈ સમસ્યાને નિવારવા માટે કારગર સાબિત થાય છે. જો લોકો જાગરૂક થશે તો પોતાની જાત વિશે વિચારશે, ક્યાંય પણ જશે તો ટ્રાફિકના નિયમોનું પાલન કરશે. તેમને એ વાતનો ફેર નહીં પડે કે સામે પોલીસવાળા છે કે નહીં.